Sævar Þór Jónsson lögmaður veitingastaðarins Sjanghæ sem starfræktur var á Akureyri en hætti starfsemi í kjölfar ásakana í RÚV um að á staðnum væri stundað mansal , segir umbjóðanda sinn ætla með milljónareikning fyrri lögmanns fyrir dómstóla . Eins og Viðskiptablaðið sagði frá fyrir helgi vísaði nýlega úrskurðarnefnd lögmanna frá sér kröfum um niðurfellingu eða lækkun á rúmlega 11 milljóna króna reikningi frá lögmanninum Jóhannes Má Sigurðarsyni sem hafði tekið að sér að gæta hagsmuna félagsins í fjölmiðlum . Hefur nýr lögmaður félagsins sent frá sér yfirlýsingu um málið þar sem bent er á að málsvarnir fyrrum lögmanns félagsins hafi ekki hlotið efnislega meðferð sem og að málsvörnum hans og fullyrðingum hafi verið mótmælt . Jafnframt áréttar hann að rannsókn lögreglu á ásökunum um mansal og ómannsæmandi meðferð hafi ekki leitt í ljós „ flugufót “ fyrir ásökununum . Hér má lesa yfirlýsinguna í heild : „ Af tilefni umfjöllunar Viðskiptablaðsins og DV um kæru umbjóðenda minna Life Iceland ehf. og Rositu Yufan Zhang til úrskurðarnefndar lögmanna á hendur fyrrverandi lögmanni þeirra , vill undirritaður fyrir hönd ofangreindra umbjóðenda taka eftirfarandi fram . Úrskurðarnefndin tók ekki efnislega afstöðu til málsins þar sem nefndin taldi kærufrest til nefndarinnar liðinn . Hefur málsvörnum og fullyrðingum hans verið mótmælt sem röngum og ósönnuðum með öllu . Umbjóðendur mínir hafa í hyggju að láta reyna á sannleiksgildi þeirra fyrir dómi sem fyrr segir . Það skal áréttað að rannsókn lögreglu á sínum tíma leiddi í ljós að ekki var flugufótur fyrir ásökunum þeim sem bornar voru á hendur umbjóðendum mínum um mansal og ómannsæmandi meðferð á starfsfólki veitingastaðarins Sjanghæ á Akureyri .